[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 13.10.2010

COM(2010) 558 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

28η ετήσια έκθεση σχετικά με τις δραστηριότητες της Ευρωπαϊκής Ένωσης στον τομέα του αντιντάμπινγκ, των αντεπιδοτήσεων και των μέτρων διασφάλισης(2009)SEC(2010) 1194

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

28η ετήσια έκθεση σχετικά με τις δραστηριότητες της Ευρωπαϊκής Ένωσης στον τομέα του αντιντάμπινγκ, των αντεπιδοτήσεων και των μέτρων διασφάλισης

(2009)

Εισαγωγη

Η παρούσα έκθεση για το 2009 υποβάλλεται στο Ευρωπαϊκό Κοινοβούλιο σε συνέχεια του ψηφίσματός του, της 16ης Δεκεμβρίου 1981, σχετικά με τις δραστηριότητες της Ευρωπαϊκής Ένωσης κατά του ντάμπινγκ, καθώς και της έκθεσης της επιτροπής του Ευρωπαϊκού Κοινοβουλίου για τη βιομηχανία, το εξωτερικό εμπόριο, την έρευνα και την ενέργεια.

Η παρούσα συνοπτική έκθεση παρέχει επισκόπηση των σημαντικότερων σταθμών κατά το 2009 και συμπληρώνεται, όπως και τα προηγούμενα έτη, από αναλυτικότερο έγγραφο εργασίας των υπηρεσιών της Επιτροπής και από λεπτομερέστερα παραρτήματα. Στην παρούσα έκθεση ακολουθείται η ίδια γενική δομή του εγγράφου εργασίας, συμπεριλαμβανομένων όλων των επικεφαλίδων, ώστε να είναι ευκολότερη η παραπομπή σε πιο εμπεριστατωμένες πληροφορίες.

Το κοινό μπορεί να συμβουλευθεί την παρούσα έκθεση και το πλήρες έγγραφο εργασίας στην εξής διεύθυνση: http://ec.europa.eu/trade/issues/respectrules/anti_dumping/legis/index_en.htm

1. ΕΠΙΣΚΟΠΗΣΗ ΤΗΣ ΝΟΜΟΘΕΣΙΑΣ

Οι έρευνες αντιντάμπινγκ, αντεπιδοτήσεων και μέτρων διασφάλισης διενεργούνται σύμφωνα με τους βασικούς κανονισμούς του Συμβουλίου. Επισκόπηση της ισχύουσας νομοθεσίας παρέχεται στο έγγραφο εργασίας. Τα βασικά κείμενα αντιντάμπινγκ και αντεπιδοτήσεων καλούνται στο εξής «βασικός(-οί) κανονισμός(-οί)».

2. ΒΑΣΙΚΕΣ ΕΝΝΟΙΕΣ

Στο κεφάλαιο 2 του εγγράφου εργασίας παρέχεται επισκόπηση της ορολογίας και των διαδικασιών που χρησιμοποιούνται στις έρευνες για τα μέσα εμπορικής άμυνας (MEA).

3. ΕΠΑΝΕΞΕΤΑΣΗ ΤΩΝ ΜΕΣΩΝ ΕΜΠΟΡΙΚΗΣ ΑΜΥΝΑΣ – ΕΝΑΡΞΗ ΤΟΥ ΧΡΟΝΟΥ ΠΡΟΒΛΗΜΑΤΙΣΜΟΥ

Η επανεξέταση των μέσων εμπορικής άμυνας, η οποία ξεκίνησε το 2006 («διαδικασία πράσινης βίβλου»), έχει διακοπεί λόγω της σαφούς έλλειψης συναίνεσης μεταξύ των κρατών μελών και του Ευρωπαϊκού Κοινοβουλίου. Ωστόσο, η ΕΕ εξακολουθεί να θεωρεί ότι η περιοδική επανεξέταση μπορεί να συμβάλει στην αποτελεσματικότητα των μέσων εμπορικής άμυνας της ΕΕ για την αντιμετώπιση των αθέμιτων εμπορικών πρακτικών. Πρόθεση της Επιτροπής είναι να επαναφέρει το ζήτημα της ενδεχόμενης περαιτέρω βελτίωσης των μέσων που διαθέτουμε. Σ’ αυτό το πλαίσιο, ο αρμόδιος για θέματα εμπορίου επίτροπος δήλωσε ενώπιον του Ευρωπαϊκού Κοινοβουλίου, κατά την ακρόαση του 2009, ότι η Επιτροπή είναι πρόθυμη να συζητήσει το συγκεκριμένο θέμα, αλλά ότι θα πρέπει να πληρούνται ορισμένες προϋποθέσεις πριν από την έναρξη μιας τέτοιας διαδικασίας. Ένα σημαντικό στοιχείο θα είναι να έχουν προηγουμένως ολοκληρωθεί οι διαπραγματεύσεις για τα ΜΕΑ οι οποίες διεξάγονται από τον ΠΟΕ στο πλαίσιο του αναπτυξιακού προγράμματος της Ντόχα. Την άποψη αυτή υποστηρίζουν οι περισσότεροι ενδιαφερόμενοι.

Εν τω μεταξύ, γύρω στα μέσα του 2009, έπειτα από ένα στάδιο εντατικών και εκτεταμένων διαβουλεύσεων, η Επιτροπή καθόρισε, σε συμφωνία με τα κράτη μέλη, τους τρόπους που θα μπορούσαν να βελτιώσουν τη διαφάνεια των ερευνών εμπορικής άμυνας. Τα προτεινόμενα μέτρα (π.χ. αναμόρφωση του δικτυακού τόπου ΜΕΑ· ειδική βοήθεια για τις ΜΜΕ· βελτιωμένη δημοσιοποίηση κ.λπ.) μπορούν να εφαρμοστούν χωρίς νομοθετική αλλαγή και η πλήρης υλοποίησή τους αναμένεται να έχει ολοκληρωθεί το 2010.

4. ΚΑΘΕΣΤΩΣ ΟΙΚΟΝΟΜΙΑΣ ΤΗΣ ΑΓΟΡΑΣ (ΚΟΑ) ΣΕ ΕΘΝΙΚΗ ΚΛΙΜΑΚΑ

Για τους σκοπούς των ερευνών αντιντάμπινγκ, μια χώρα μπορεί να θεωρηθεί ότι έχει πλήρη οικονομία της αγοράς, αν πληροί τα πέντε κριτήρια που ορίζονται λεπτομερώς στο έγγραφο εργασίας που επισυνάπτεται στην παρούσα έκθεση.

Κατά τη διάρκεια του 2009 οι υπηρεσίες της Επιτροπής εξακολούθησαν να αξιολογούν αιτήσεις που υπέβαλαν η Κίνα, το Βιετνάμ, η Αρμενία, το Καζακστάν και η Μογγολία για τη χορήγηση ΚΟΑ σε εθνική κλίμακα. Και οι πέντε χώρες εξακολούθησαν να παρέχουν συμπληρωματικές πληροφορίες προς υποστήριξη των ισχυρισμών τους στη διάρκεια όλου του έτους και οι αιτήσεις τους βρίσκονται σε διάφορα στάδια προόδου. Τον Μάιο του 2009 οι αρχές της Δημοκρατίας της Λευκορωσίας απηύθυναν επίσημο αίτημα στην Επιτροπή για τη χορήγηση καθεστώτος οικονομίας της αγοράς. Η Επιτροπή θα αρχίσει να εξετάζει το εν λόγω αίτημα μόλις υποβληθεί πλήρης φάκελος τεκμηρίωσης.

Πέραν από ορισμένες συναντήσεις με τις ενδιαφερόμενες χώρες, η 9η ομάδα εργασίας ΚΟΑ για την Κίνα συνεδρίασε στις Βρυξέλλες τον Ιούλιο του 2009 σε καλό και εποικοδομητικό κλίμα. Η πρόταση της Επιτροπής να προωθήσει μια μελέτη σχετικά με τις λογιστικές πρακτικές της Κίνας κατέληξε σε συμφωνία με την Κίνα το φθινόπωρο του 2009. Η Επιτροπή δημοσίευσε τη σχετική πρόσκληση υποβολής προσφορών στα τέλη του 2009. Το αποτέλεσμα της εν λόγω μελέτης θα είναι διαθέσιμο στα τέλη του 2010. Στο δεύτερο εξάμηνο του 2009, η Επιτροπή άρχισε τις εργασίες για την περαιτέρω προκαταρκτική έκθεση αξιολόγησης του ΚΟΑ της Κίνας, η οποία πλέον αναμένεται για τις αρχές του 2010.

Τον Απρίλιο του 2009 η Επιτροπή επανέλαβε ότι είναι πρόθυμη να προβεί σε περαιτέρω αποστολή επιτόπιου ελέγχου στη Μογγολία. Η Μογγολία ανταποκρίθηκε θετικά στην πρόταση της Επιτροπής και άρχισαν οι συζητήσεις σχετικά με τις πρακτικές ρυθμίσεις.

Τον Αύγουστο του 2009 η Επιτροπή απηύθυνε περαιτέρω ερωτήματα στην κυβέρνηση του Καζακστάν σχετικά με τις πρόσφατες εξελίξεις στη νομοθεσία, οι οποίες ενδέχεται να έχουν αντίκτυπο στις δαπάνες και τις τιμές που απαιτούνται για τις έρευνες αντιντάμπινγκ.

Η πρώτη έκθεση αξιολόγησης σχετικά με το αίτημα της Αρμενίας για την αναγνώριση ΚΟΑ ολοκληρώθηκε από τις υπηρεσίες της Επιτροπής το 2009 και υποβλήθηκε στο Συμβούλιο τον Δεκέμβριο του 2009. Η έκθεση κατέληξε στο συμπέρασμα ότι η Αρμενία είχε προοδεύσει σημαντικά σε ορισμένους τομείς και πληρούσε δύο από τα πέντε κριτήρια ΚΟΑ.

Η δεύτερη έκθεση αξιολόγησης του Βιετνάμ είχε σχεδόν ολοκληρωθεί κατά τα τέλη του 2009.

5. ΜΕΣΑ ΕΜΠΟΡΙΚΗΣ ΑΜΥΝΑΣ - ΣΤΡΑΤΗΓΙΚΗ ΓΙΑ ΤΙΣ ΠΡΩΤΕΣ ΥΛΕΣ

Τα μέσα εμπορικής άμυνας (ΜΕΑ) παρέχουν ορισμένα εργαλεία για την αντιμετώπιση ορισμένων συνεπειών των στρεβλώσεων στην προσφορά πρώτων υλών σύμφωνα με τη γενική εμπορική πολιτική της Επιτροπής για τις πρώτες ύλες. Το 2009 επιβλήθηκαν οριστικά μέτρα αντιντάμπινγκ σε συνδετήρες καταγωγής Κίνας. Στα πλαίσια της σχετικής έρευνας επιλέχτηκαν για το δείγμα πέντε κινεζικές εταιρείες οι οποίες είχαν ζητήσει μεταχείριση οικονομίας της αγοράς. Όμως καμία από τις πέντε δεν έτυχε μεταχείρισης οικονομίας της αγοράς λόγω του ότι οι δαπάνες του σημαντικότερου συντελεστή παραγωγής, δηλαδή του χονδροσύρματος από χάλυβα, δεν ανταποκρίνονταν ουσιαστικά στις αγοραίες τιμές, όπως απαιτείται από το άρθρο 2 παράγραφος 7 στοιχείο γ) του βασικού κανονισμού. Αυτή ήταν η πρώτη περίπτωση κατά την οποία δεν χορηγήθηκε μεταχείριση οικονομίας της αγοράς γι’ αυτό το λόγο.

Η ύπαρξη τέτοιων στρεβλώσεων λαμβάνεται υπόψη επίσης κατά την αξιολόγηση των αιτήσεων για αναγνώριση καθεστώτος οικονομίας της αγοράς (ΚΟΑ) από χώρες χωρίς οικονομία της αγοράς. Σ’ αυτό το πλαίσιο, ο ρόλος της ενδιαφερόμενης χώρας εξετάζεται σε σχέση με την παρέμβασή της στην αγορά και με κάθε πολιτική της που καταλήγει σε στρέβλωση των τιμών των πρώτων υλών.

6. ΔΡΑΣΤΗΡΙΟΤΗΤΕΣ ΠΛΗΡΟΦΟΡΗΣΗΣ ΚΑΙ ΕΠΙΚΟΙΝΩΝΙΑΣ / ΔΙΜΕΡΕΙΣ ΕΠΑΦΕΣ

6.1. Μικρές και μεσαίες επιχειρήσεις (ΜΜΕ)

Η Επιτροπή αναγνωρίζει το σημαντικό ρόλο των ΜΜΕ στην οικονομία της ΕΕ. Η Επιτροπή έχει επίγνωση επίσης του ότι οι ΜΜΕ που συμμετέχουν είτε ως παραγωγοί, εισαγωγείς ή χρήστες της Ένωσης στις έρευνες εμπορικής άμυνας που κινεί η Επιτροπή είτε ως εξαγωγείς στις έρευνες που κινούν τρίτες χώρες αντιμετωπίζουν δυσκολίες κατά τη συμμετοχή τους σε τέτοιες έρευνες.

Το γραφείο εξυπηρέτησης (helpdesk) των ΜΜΕ σε θέματα εμπορικής άμυνας συστάθηκε λόγω της πολυπλοκότητας των διαδικασιών ΜΕΑ, ιδίως για τις ΜΜΕ, λόγω του μικρού μεγέθους τους και της κατάτμησής τους. Ο ρόλος του είναι να εξετάζει συγκεκριμένα ερωτήματα και προβλήματα των ΜΜΕ σχετικά με τα ΜΕΑ, τόσο από γενική άποψη όσο και κατά περίπτωση. Ένα μέρος του δικτυακού τόπου ΜΕΑ αφιερώνεται στις ΜΜΕ και αναφέρει τα σημεία επαφής του γραφείου εξυπηρέτησης σε θέματα εμπορικής άμυνας. Κατά τη διάρκεια του 2009 αυτός ο δικτυακός τόπος αναθεωρήθηκε εντελώς, για να καταστεί πιο προσιτός και πιο φιλικός προς τους χρήστες, ειδικά τις ΜΜΕ.

Το 2009 σ’ αυτά τα σημεία επαφής υποβλήθηκαν πολλά αιτήματα για πληροφόρηση, τα οποία διεκπεραιώθηκαν αμέσως. Τα εν λόγω αιτήματα αφορούσαν τόσο τις διαδικασίες όσο και το περιεχόμενο των διαδικασιών ΜΕΑ.

Κατά τα τέλη του 2009, η Επιτροπή προώθησε μια μελέτη για τον προσδιορισμό των αναγκών των ΜΜΕ από τα 27 κράτη μέλη της ΕΕ ως εισαγωγέων ή ως χρηστών κατά την υποβολή μιας καταγγελίας ή τη συμμετοχή σε έρευνες εμπορικής άμυνας. Η μελέτη πρέπει επίσης να καταλήγει σε συγκεκριμένες προτάσεις σχετικά με τον τρόπο με τον οποίο η Επιτροπή θα μπορούσε να βοηθήσει αποτελεσματικότερα τις ΜΜΕ σε όλους τους τομείς που καλύπτουν οι εν λόγω έρευνες.

Έχει επιλεγεί ο ανάδοχος των εργασιών και η τελική έκθεση σχετικά με τη μελέτη θα είναι έτοιμη κατά το τελευταίο τρίμηνο του 2010.

6.2. Διμερείς επαφές/δραστηριότητες πληροφόρησης – κλάδος παραγωγής και τρίτες χώρες

Ένα σεμινάριο σχετικά με την εμπορική άμυνα που απευθύνεται σε ανώτερους υπαλλήλους από τρίτες χώρες είχε προγραμματιστεί για το 2009 αλλά χρειάστηκε να αναβληθεί έως 2010. Εντούτοις, το 2009, έλαβαν χώρα ορισμένες διμερείς επαφές που αφιερώθηκαν στη συζήτηση διάφορων θεμάτων σχετικά με την εμπορική άμυνα, με διάφορες τρίτες χώρες όπως η Κίνα, η Κορέα και η Ουκρανία.

Πραγματοποιήθηκαν επίσης διάφορες συνεδριάσεις με τη συμμετοχή των βασικών ενδιαφερομένων μερών, ενώσεων και εταιρειών, το 2009, καθώς και ορισμένες εκδηλώσεις με τη Business Europe (συγκεκριμένα μια γενική συνεδρίαση με όλα τα σημαντικότερα μέλη της εν λόγω ένωσης και διάφορες διμερείς συνεδριάσεις με την επιτροπή εμπορικής πολιτικής της Business Europe), καθώς και ένα σεμινάριο μίας ημέρας με τις σημαντικότερες ενώσεις εισαγωγέων και διανομέων τον Απρίλιο του 2009.

7. ΣΥΜΒΟΥΛΟΣ ΑΚΡΟΑΣΕΩΝ

Το 2009 ήταν το πρώτο πλήρες έτος δραστηριότητας του συμβούλου ακροάσεων για τη ΓΔ Εμπορίου, ο οποίος ανέλαβε καθήκοντα τον Απρίλιο του 2007. Ο σύμβουλος ακροάσεων υπάγεται διοικητικά στο Γενικό Διευθυντή της ΓΔ Εμπορίου, αλλά ενεργεί ανεξάρτητα. Λογοδοτεί στο Γενικό Διευθυντή.

Το κύριο καθήκον του συμβούλου ακροάσεων είναι να εξασφαλίζει την πλήρη άσκηση των δικαιωμάτων άμυνας σε διαδικασίες εμπορικών προσφυγών ενώπιον της Ευρωπαϊκής Επιτροπής. Ο σύμβουλος ακροάσεων συμβουλεύει επίσης το Γενικό Διευθυντή της ΓΔ Εμπορίου σχετικά με θέματα που αφορούν την νομότυπη διαδικασία και την ορθή διοίκηση και σχετικά με τυχόν θέματα που προκύπτουν από διαδικασίες εμπορικών προσφυγών, εφόσον είναι απαραίτητο.

Το 2009 ο σύμβουλος ακροάσεων άσκησε 30 παρεμβάσεις σε 24 υποθέσεις και διεξήγαγε 14 ακροάσεις. Παρενέβη σε διάφορα στάδια των ερευνών - στο στάδιο της καταγγελίας, στη δειγματοληψία, στην αναγνώριση ΚΟΑ ή ΑΜ (ατομική μεταχείριση), στην επιλογή της ανάλογης χώρας, σε προσωρινή ανάληψη υποχρέωσης και σε οριστικό στάδιο. Τα αιτήματα αφορούσαν επίσης θέματα που καλύπτουν όλες σχεδόν τις πτυχές μιας έρευνας.

Τα περισσότερα αιτήματα για παρέμβαση του συμβούλου ακροάσεων το 2009 αφορούσαν την πρόσβαση σε μη εμπιστευτικά αρχεία και την ποιότητα αυτών. Ο άλλος κύριος τομέας δραστηριότητας του συμβούλου ακροάσεων αφορούσε το συγχρονισμό και το περιεχόμενο των κοινοποιήσεων.

Μια αναπροσαρμογή των οδηγιών για τη συνεργασία μεταξύ του συμβούλου ακροάσεων και των υπηρεσιών έρευνας εμπορίου αναμένεται να εγκριθεί σύντομα. Στη συνέχεια, οι πληροφορίες για το περιεχόμενό τους θα διατίθενται από το δικτυακό τόπο του συμβούλου ακροάσεων. Η συζήτηση για μια απόφαση της Επιτροπής σχετικά με τον καθορισμό των αρμοδιοτήτων του συμβούλου ακροάσεων της ΓΔ Εμπορίου θα ακολουθήσει σύντομα.

Περαιτέρω λεπτομέρειες σχετικά με τη δραστηριότητα του συμβούλου ακροάσεων παρέχονται στο έγγραφο εργασίας που συνοδεύει την ετήσια έκθεση.

8. ΕΠΙΣΚΟΠΗΣΗ ΤΩΝ ΕΡΕΥΝΩΝ ΚΑΙ ΤΩΝ ΜΕΤΡΩΝ ΑΝΤΙΝΤΑΜΠΙΝΓΚ, ΑΝΤΕΠΙΔΟΤΗΣΕΩΝ KAI ΔΙΑΣΦΑΛΙΣΗΣ

8.1. Γενικές παρατηρήσεις

Στα τέλη του 2009 στην ΕΕ ίσχυαν 135 μέτρα αντιντάμπινγκ (βλ. παράρτημα O) και 8 μέτρα αντεπιδοτήσεων (βλ. παράρτημα P).

Το 2009 μόνο το 0,6% των συνολικών εισαγωγών στην ΕΕ αποτέλεσε αντικείμενο μέτρων αντιντάμπινγκ ή αντεπιδοτήσεων.

Αξίζει να σημειωθεί ότι περισσότερες λεπτομέρειες σχετικά με τα θέματα αυτά περιέχονται στο έγγραφο εργασίας που επισυνάπτεται στην παρούσα έκθεση. Οι παραπομπές στα παραρτήματα του εγγράφου εργασίας βρίσκονται δίπλα στις επικεφαλίδες.

8.2. Νέες έρευνες (βλ. παραρτήματα A έως E και παράρτημα N)

Το 2009 άρχισαν 21 έρευνες[1]. Στα πλαίσια 10 διαδικασιών επιβλήθηκαν προσωρινοί δασμοί. Περατώθηκαν 10 υποθέσεις με την επιβολή οριστικών δασμών. Περατώθηκαν 11 διαδικασίες χωρίς την επιβολή μέτρων. 4 μέτρα έληξαν αυτόματα μετά την πενταετή διάρκεια της ισχύος τους.

8.3. Έρευνες επανεξέτασης

Οι έρευνες επανεξέτασης εξακολουθούν να αντιπροσωπεύουν σημαντικό μέρος των εργασιών που εκτελούν οι υπηρεσίες για τα ΜΕΑ. Κατά την περίοδο 2005-2009 ανήλθαν στο 54% όλων των ερευνών που πραγματοποιήθηκαν. Ο πίνακας 2 του εγγράφου εργασίας παρέχει στατιστικά στοιχεία για την περίοδο 2005-2009.

8.3.1. Επανεξετάσεις ενόψει της λήξης ισχύος των μέτρων (βλέπε παράρτημα F)

Το άρθρο 11 παράγραφος 2 και το άρθρο 18 των βασικών κανονισμών προβλέπουν τη λήξη ισχύος των μέτρων μετά την παρέλευση πέντε ετών, εκτός εάν προκύψει από επανεξέταση ενόψει της λήξης ισχύος των μέτρων ότι πρέπει να διατηρηθούν τα μέτρα αυτά με την αρχική τους μορφή.

Το 2009 άρχισαν 11 επανεξετάσεις ενόψει της λήξης ισχύος των μέτρων. Περατώθηκαν 5 επανεξετάσεις ενόψει της λήξης ισχύος των μέτρων με την επιβεβαίωση του δασμού για περαιτέρω περίοδο 5 ετών. Εξάλλου καμία επανεξέταση ενόψει της λήξης ισχύος των μέτρων δεν κατέληξε στην περάτωση των μέτρων.

8.3.2. Ενδιάμεσες επανεξετάσεις (βλ. παράρτημα G)

Το άρθρο 11 παράγραφος 3 και το άρθρο 19 των βασικών κανονισμών προβλέπουν την επανεξέταση των μέτρων κατά τη διάρκεια της περιόδου ισχύος τους. Οι επανεξετάσεις μπορούν να περιορίζονται στο ντάμπινγκ, στις επιδοτήσεις ή στη ζημία.

Κατά τη διάρκεια του 2009 κινήθηκαν συνολικά 14 διαδικασίες ενδιάμεσης επανεξέτασης. 13 ενδιάμεσες επανεξετάσεις κατέληξαν σε επιβεβαίωση ή τροποποίηση του δασμού. Επίσης, 1 έρευνα κατέληξε στην περάτωση των μέτρων.

8.3.3. «Άλλες» ενδιάμεσες επανεξετάσεις (βλ. παράρτημα Η)

2 «άλλες» επανεξετάσεις, που δεν ενέπιπταν στο άρθρο 11 παράγραφος 3 ή στο άρθρο 19 των βασικών κανονισμών, άρχισαν κατά τη διάρκεια του 2009.

6 τέτοιες επανεξετάσεις ολοκληρώθηκαν το 2009 με την επιβεβαίωση ή την τροποποίηση των μέτρων. Αφορούν συγκεκριμένα, μεταξύ άλλων, τις ενέργειες έπειτα από αποφάσεις δικαστηρίων, έπειτα από διαδικασίες βάσει του μνημονίου συμφωνίας για την επίλυση διαφορών του ΠΟΕ, τη διευκρίνιση του πεδίου εφαρμογής των μέτρων κ.λπ.

8.3.4. Επανεξετάσεις νέου εξαγωγέα (βλ. παράρτημα I)

Το άρθρο 11 παράγραφος 4 και το άρθρο 20 των βασικών κανονισμών, αντιστοίχως, προβλέπουν την επανεξέταση «νέου εξαγωγέα» και την επανεξέταση «με ταχεία διαδικασία» για τον καθορισμό ενός ατομικού περιθωρίου ντάμπινγκ ή ενός ατομικού αντισταθμιστικού δασμού για νέους εξαγωγείς που είναι εγκατεστημένοι στην υπό εξέταση χώρα εξαγωγής, η οποία δεν εξήγαγε το προϊόν κατά την περίοδο της έρευνας. Οι εν λόγω εξαγωγείς πρέπει να αποδείξουν ότι είναι πράγματι νέοι εξαγωγείς και ότι άρχισαν ουσιαστικά να εξάγουν στην Κοινότητα μετά την περίοδο της έρευνας. Για τους εν λόγω εξαγωγείς μπορεί να υπολογίζεται ένας ατομικός δασμός, ο οποίος είναι συνήθως χαμηλότερος από το δασμό που εφαρμόζεται σε εθνική κλίμακα.

Το 2009 άρχισαν 6 επανεξετάσεις για νέο εξαγωγέα.

8.3.5. Έρευνες για την απορρόφηση του δασμού (βλ. παράρτημα J)

Εάν υπάρχουν επαρκή στοιχεία που να αποδεικνύουν ότι, μετά την αρχική περίοδο της έρευνας και πριν ή μετά την επιβολή μέτρων, οι τιμές εξαγωγών μειώθηκαν ή υπήρξε μηδενική ή ανεπαρκής μεταβολή στις τιμές μεταπώλησης ή τις μετέπειτα τιμές πώλησης του εισαχθέντος προϊόντος στην ΕΕ, ενδέχεται να πραγματοποιηθεί επανεξέταση για την «απορρόφηση του δασμού», ώστε να εξεταστεί κατά πόσον το μέτρο επηρέασε τις προαναφερόμενες τιμές. Τα περιθώρια ντάμπινγκ αυτά καθαυτά μπορούν να επανυπολογιστούν και ο δασμός να αυξηθεί, ώστε να ληφθούν υπόψη αυτές οι χαμηλότερες τιμές εξαγωγών. Η δυνατότητα διενέργειας επανεξετάσεων για την «απορρόφηση των μέτρων» αναφέρεται στο άρθρο 12 και στο άρθρο 19 παράγραφος 3 των βασικών κανονισμών.

Το 2009, δεν άρχισαν ούτε ολοκληρώθηκαν επανεξετάσεις κατά της απορρόφησης δασμών.

8.3.6. Έρευνες για την καταστρατήγηση των μέτρων (βλ. παράρτημα K)

Η δυνατότητα επανέναρξης έρευνας σε περιπτώσεις στις οποίες αποδεικνύεται ότι τα μέτρα έχουν καταστρατηγηθεί προβλέπεται στα άρθρα 13 και 23 των βασικών κανονισμών.

Το 2009 ξεκίνησε 1 έρευνα αυτού του είδους. 1 έρευνα για την καταστολή των καταστρατηγήσεων ολοκληρώθηκε με την επέκταση του δασμού.

8.4. Έρευνες για την εφαρμογή μέτρων διασφάλισης (βλ. παράρτημα L)

Στη διάρκεια του 2008 δεν υπήρχε δραστηριότητα για την εφαρμογή μέτρων διασφάλισης στην ΕΚ.

9. ΕΦΑΡΜΟΓΗ ΤΩΝ ΜΕΤΡΩΝ ΑΝΤΙΝΤΑΜΠΙΝΓΚ / ΑΝΤΕΠΙΔΟΤΗΣΕΩΝ

9.1. Παρακολούθηση των μέτρων

Οι δραστηριότητες παρακολούθησης των ισχυόντων μέτρων επικεντρώθηκαν σε τέσσερις κύριους τομείς: 1) πρόληψη της απάτης· 2) παρακολούθηση των εμπορικών ροών και των εξελίξεων στην αγορά· 3) βελτίωση της αποτελεσματικότητας με τα κατάλληλα μέσα και 4) αντίδραση σε παράτυπες πρακτικές. Αυτές οι δραστηριότητες επέτρεψαν στις υπηρεσίες ΜΕΑ να αναλάβουν προληπτική δράση σε συνεργασία με τα κράτη μέλη για να εξασφαλίσουν την κατάλληλη επιβολή των μέτρων εμπορικής άμυνας στην Ευρωπαϊκή Ένωση.

9.2. Έλεγχος των αναλήψεων υποχρεώσεων (βλ. παραρτήματα Μ και Q)

Η παρακολούθηση των αναλήψεων υποχρεώσεων εντάσσεται στις δραστηριότητες που αφορούν την εφαρμογή της νομοθεσίας, δεδομένου ότι οι αναλήψεις υποχρεώσεων αποτελούν μια μορφή των μέτρων αντιντάμπινγκ ή των αντισταθμιστικών μέτρων. Γίνονται αποδεκτές από την Επιτροπή, αν αποδειχθεί ότι μπορούν να εξουδετερώσουν αποτελεσματικά τις ζημιογόνες επιπτώσεις του ντάμπινγκ ή των επιδοτήσεων.

Στις αρχές του 2009 ίσχυαν 46 αναλήψεις υποχρεώσεων. Κατά τη διάρκεια του 2009 πραγματοποιήθηκαν οι ακόλουθες αλλαγές όσον αφορά τις αναλήψεις υποχρεώσεων: οι αναλήψεις υποχρεώσεων εκ μέρους 3 εταιρειών περατώθηκαν λόγω της λήξης ισχύος των μέτρων, 2 αναλήψεις υποχρεώσεων ανακλήθηκαν από την Επιτροπή λόγω των παραβάσεων που διαπιστώθηκαν και 1 προσφορά ανάληψης υποχρεώσεων έγινε δεκτή. Έτσι, ο συνολικός αριθμός των αναλήψεων υποχρεώσεων που ίσχυαν στο τέλος του 2009 ανερχόταν σε 42.

10. ΕΠΙΣΤΡΟΦΕΣ (ΒΛ. ΠΑΡΑΡΤΗΜΑ U)

Το άρθρο 11 παράγραφος 8 και το άρθρο 21 παράγραφος 1 των βασικών κανονισμών προβλέπουν ότι οι εισαγωγείς έχουν τη δυνατότητα να ζητήσουν επιστροφή των εισπραχθέντων δασμών αντιντάμπινγκ, εφόσον αποδειχθεί ότι το περιθώριο του ντάμπινγκ / της επιδότησης, βάσει του οποίου καταβλήθηκαν οι δασμοί, έχει εξουδετερωθεί ή μειωθεί σε επίπεδο χαμηλότερο του ισχύοντος δασμού.

Κατά το 2009 υποβλήθηκαν 39 νέες αιτήσεις για την επιστροφή των δασμών. Στο τέλος του 2009 διεξάγονταν 7 έρευνες, οι οποίες κάλυπταν 25 αιτήσεις. Εκδόθηκαν 5 αποφάσεις της Επιτροπής: από αυτές οι 3 ενέκριναν μερική επιστροφή και οι 2 απέρριπταν την αίτηση επιστροφής. 7 αιτήσεις ανακλήθηκαν.

11. ΔΙΚΑΣΤΙΚΟΣ ΕΛΕΓΧΟΣ: ΑΠΟΦΑΣΕΙΣ ΤΟΥ ΔΙΚΑΣΤΗΡΙΟΥ / TOΥ ΓΕΝΙΚΟΥ ΔΙΚΑΣΤΗΡΙΟΥ ΤΗΣ ΕΥΡΩΠΑΪΚΗΣ ΕΝΩΣΗΣ

Το 2009 το Δικαστήριο της Ευρωπαϊκής Ένωσης και το Γενικό Δικαστήριο της Ευρωπαϊκής Ένωσης έλαβαν συνολικά 13 αποφάσεις που αφορούσαν τους τομείς αντιντάμπινγκ ή αντεπιδοτήσεων. Από αυτές, η μία αποτελούσε ερμηνευτική απόφαση άλλης. Σύνοψη ορισμένων αποφάσεων παρατίθεται στο έγγραφο εργασίας.

Το 2009 ασκήθηκαν 17 νέες αγωγές, εκ των οποίων οι 10 ενώπιον του Γενικού Δικαστηρίου της Ευρωπαϊκής Ένωσης και οι 7 ενώπιον του Δικαστηρίου της Ευρωπαϊκής Ένωσης.

Στο παράρτημα S του εγγράφου εργασίας περιλαμβάνεται κατάλογος των υποθέσεων αντιντάμπινγκ/αντεπιδοτήσεων που εξακολουθούσαν να εκκρεμούν ενώπιον του Δικαστηρίου και του Γενικού Δικαστηρίου της Ευρωπαϊκής Ένωσης στο τέλος του 2009.

12. ΔΡΑΣΤΗΡΙΟΤΗΤΕΣ ΣΤΟ ΠΛΑΙΣΙΟ ΤΟΥ ΠΑΓΚΟΣΜΙΟΥ ΟΡΓΑΝΙΣΜΟΥ ΕΜΠΟΡΙΟΥ (ΠΟΕ)

12.1. Επίλυση διαφορών στον τομέα του αντιντάμπινγκ, των αντεπιδοτήσεων και των μέτρων διασφάλισης

Ο ΠΟΕ προβλέπει αυστηρή διαδικασία για την επίλυση των διαφορών μεταξύ των μελών του σχετικά με την εφαρμογή των συμφωνιών του ΠΟΕ.

Τον Απρίλιο του 2009, μετά από αίτηση που υπέβαλε η Ινδία στον ΠΟΕ για διαβουλεύσεις με την ΕΕ, πραγματοποιήθηκαν διαβουλεύσεις σχετικά με τα μέτρα αντιντάμπινγκ και αντεπιδοτήσεων που ισχύουν για το τερεφθαλικό πολυαιθυλένιο (PET).

Μετά από αίτηση που υπέβαλε η Κίνα στον ΠΟΕ για διαβουλεύσεις με την ΕΕ, πραγματοποιήθηκαν τον Σεπτέμβριο του 2009 διαβουλεύσεις σχετικά με τα μέτρα αντιντάμπινγκ που ισχύουν για ορισμένους συνδετήρες από σίδηρο ή χάλυβα.

Περισσότερες πληροφορίες σχετικά με τις υποθέσεις αυτές παρέχονται στο έγγραφο εργασίας που επισυνάπτεται στην παρούσα έκθεση.

12.2. Άλλες δραστηριότητες του ΠΟΕ

Το 2009, η ομάδα διαπραγματεύσεων σχετικά με τους κανόνες στο πλαίσιο του Αναπτυξιακού Προγράμματος της Ντόχα (DDA) συνεδρίαζε σε τακτική βάση για να συζητήσει το αναθεωρημένο σχέδιο κειμένου της προεδρίας που κυκλοφόρησε το Δεκέμβριο του 2008 και το «χάρτη πορείας» για τις επιδοτήσεις στον τομέα της αλιείας. Σ’ αυτή την αναθεωρημένη μορφή, τα πλέον επίμαχα θέματα απαλείφθηκαν από τα κείμενα τα σχετικά με τους δασμούς αντιντάμπινγκ και τις επιδοτήσεις και αντικαταστάθηκαν από κείμενα, στα οποία συνοψίζονταν τα σημεία διαφωνίας μεταξύ των μελών σχετικά με κάθε θέμα.

Καμία πρόοδος δεν μπόρεσε να επιτευχθεί σε κανένα από αυτά τα θέματα στους τομείς αντιντάμπινγκ και οριζόντιων επιδοτήσεων. Στον τομέα της αλιείας, η ομάδα διεξήγαγε εντατικές συζητήσεις με βάση τις ερωτήσεις που περιλαμβάνονται στο χάρτη πορείας της προεδρίας. Αν και αυτό επέτρεψε τη διευκρίνιση των απόψεων των μελών ως προς τα βασικά θέματα, δεν βοήθησε στη σύγκλιση των θέσεων.

Παράλληλα με τις δραστηριότητες αυτές, συνεχίστηκε η συμμετοχή των υπηρεσιών της Επιτροπής στις συνήθεις εργασίες της επιτροπής αντιντάμπινγκ, της επιτροπής επιδοτήσεων και αντισταθμιστικών δασμών και της επιτροπής μέτρων διασφάλισης. Οι επιτροπές συνεδρίασαν δύο φορές σε τακτικές συνόδους για να εξετάσουν τις κοινοποιήσεις και να επιληφθούν θεμάτων ιδιαίτερου ενδιαφέροντος.

Συμπέρασμα

Το 2009 σημειώθηκε μικρή αύξηση του αριθμού νέων υποθέσεων που κινήθηκαν σε σύγκριση με το προηγούμενο έτος και μείωση του αριθμού οριστικών μέτρων που επιβλήθηκαν. Σημειώθηκε σημαντική αύξηση του αριθμού ερευνών που περατώθηκαν χωρίς την επιβολή μέτρων και διπλασιασμός των προσωρινών μέτρων που επιβλήθηκαν σε σύγκριση με το προηγούμενο έτος. Όσον αφορά τις επανεξετάσεις, ο αριθμός επανεξετάσεων που κινήθηκαν αυξήθηκε σημαντικά, ενώ ο αριθμός επανεξετάσεων που περατώθηκαν σημείωσε τεράστια πτώση σε σχέση με τα μεγέθη του 2008.

Κατά το 2009 παρατηρήθηκε βελτίωση της διαφάνειας των ερευνών εμπορικής άμυνας. Η Επιτροπή άρχισε την εφαρμογή διαφόρων πρωτοβουλιών οι οποίες είχαν συμφωνηθεί κατόπιν διαβουλεύσεων με τα κράτη μέλη. Οι ενέργειες αφορούσαν αναδιαμόρφωση του δικτυακού τόπου ΜΕΑ, ειδική βοήθεια για τις ΜΜΕ και βελτιωμένη δημοσιοποίηση. Οι εργασίες αυτές προβλέπεται να συνεχιστούν.

[1] Ο πίνακας 1 του εγγράφου εργασίας παρέχει στατιστικά στοιχεία σχετικά με τις νέες έρευνες για την περίοδο 2005 – 2009 που διεξήχθησαν σύμφωνα με τις διατάξεις των άρθρων 5 και 10 των βασικών κανονισμών.